钦定古今图书集成/明伦汇编/宫闱典/第097卷 > 《皇故第十三女追封楚国公主制》
## 钦定古今图书集成/明伦汇编/宫闱典/第097卷 > 《皇故第十三女追封楚国公主制》

王安石

敕：先王制《礼》，有卑尊疏戚之宜，惟至亲得以致悼痛
之恩，唯至贵得以极褒崇之意。皇故第十三女，方在襁褓，尚其有成，位号未正，奄与物化。盖王姬之车服，
下后一等，而不视其夫。情文之隆，于是为称，则虽夭
阏，其可弭忘。追命启封，胙之全楚，以终天性之爱，且
慰幽穸之灵焉。